Informácia o priebehu a výsledkoch rokovania Európskej rady, 19.-20. marca 2015 v Bruseli  
V dňoch 19. - 20. marca 2015 sa v Bruseli uskutočnilo zasadnutie Európskej rady. Delegáciu SR viedol predseda vlády SR R. Fico.

Hlavnou témou prvého dňa zasadnutia bola diskusia o návrhu Energetickej únie. V otázke vonkajších vzťahov sa lídri venovali situácii na Ukrajine a v tomto kontexte vzťahom s Ruskom. Prerokovali tiež základné politické usmernenia vo vzťahu k summitu Východného partnerstva. Druhý deň zasadnutia dominovali ekonomické témy zamerané na formálne ukončenie prvej fázy Európskeho semestra a hodnotenie aktuálnej hospodárskej situácie vo svetle Ročného prieskumu rastu. Pozornosť sa sústredila aj na tému rokovaní EÚ s USA o obchodnej dohode TTIP. Na záver bola prediskutovaná bezpečnostná situácia v Líbyi.

I. Hlavné posolstvá  

Na summite bol politicky podporený integračný projekt v podobe Energetickej únie, ktorá zásadným spôsobom zmení podobu energetickej politiky v Európe. Rokovanie bolo primárne zamerané na energetickú bezpečnosť a vnútorný trh s energiou. Závery Európskej rady zároveň zdôraznili vzájomnú prepojenosť všetkých piatich dimenzií Energetickej únie (energetická bezpečnosť, solidarita a dôvera; plne integrovaný európsky trh s energiou; energetická efektívnosť, ktorá pomáha znižovať dopyt; dekarbonizácia hospodárstva; výskum, inovácia a konkurencieschopnosť).

Medzi kľúčové aspekty konceptu Energetickej únie z pohľadu SR patrí právo na voľbu vlastného energetického mixu (vrátane jadrovej energie). Pri téme transparentnosti kontraktov bolo potvrdené, že všetky plynárenské dohody s externými dodávateľmi by mali byť v súlade s právom EÚ. Krajinám V4 sa podarilo presadiť, aby nová štruktúra trhu viedla k dostupnej energii pre domácnosti a priemysel.
Z hľadiska ekonomických tém summit formálne uzavrel prvú fázu Európskeho semestra. Európska rada potvrdila politickú filozofiu, že hospodárska konsolidácia v EÚ je založená na troch pilieroch: investície, štrukturálne reformy a rozpočtová konsolidácia. V hospodárskej oblasti lídri hovorili o stave rokovaní o Transatlantickom obchodnom a investičnom partnerstve (Transatlantic Trade and Investment Partnership – TTIP), pričom Európska rada potvrdila pomerne náročnú ambíciu uzavrieť rokovania do konca roku 2015.
Na summite bolo schválené previazanie sektorových sankcií voči Rusku na plnú implementáciu Minských dohôd, čím sa rozšírili sankčné kritériá. V praxi sa tak popri správaní Ruska politickým kritériom stáva najmä naplnenie týchto dohôd, ktoré (ako je ustanovené v samotných dohodách) by mali byť naplnené do konca roka 2015. Relevantné rozhodnutia o predĺžení sankcií budú prijaté v najbližších mesiacoch. Európska rada sa venovala aj problému pokračujúcej ruskej propagandy. Vysoká predstaviteľka F. Mogherini preto pripraví do júna 2015 akčný plán pre strategickú komunikáciu.
Okrem toho sa na summite intenzívne hovorilo aj o situácii v Líbyi. Prioritou je skoré vytvorenie vlády národnej jednoty. Súčasná situácia je aj pod vplyvom aktivít Islamského štátu rizikom pre EÚ a tiež celý región Stredomoria. Stabilizácia v Líbyi bude mať pozitívny dopad na migračné toky, keďže väčšina nelegálnych migrantov prechádza do Európy práve cez Líbyu.
II. Úlohy a odporúčania vyplývajúce z rokovania pre SR
Energetická únia
· pokračovať v rozvoji projektov v oblasti energetickej infraštruktúry (plynárenstvo a elektroenergetika). V rámci regionálnych skupín vytvorených EK (severojužné prepojenia, CESEc) podporovať realizáciu plynárenského prepojenia SK-PL a zdôrazňovať význam projektu Eastring pre energetickú bezpečnosť západného Balkánu a EÚ;
· po zverejnení návrhu revízie Nariadenia o bezpečnosti dodávok plynu vypracovať komplexné stanovisko k jeho aspektom, vrátane transparentnosti dohôd v oblasti plynárenstva;

· v rámci diskusie o podobe nového modelu trhu s elektrinou zdôrazniť potrebu využitia všetkých spôsobov na zabezpečenie cenovo dostupnej energie pre domácnosti a priemysel; 

Európsky semester, rast a zamestnanosť
· reflektovať zameranie na investície, štrukturálne reformy a fiškálnu konsolidáciu v Národnom programe reforiem a Programe stability;

· na národnej úrovni v spolupráci s EK využívať nástroje, ktoré zabezpečia maximálne využitie fondov EÚ z programového obdobia 2007-2013;

· napomáhať komplexnému dialógu s verejnosťou k téme dohody o Transatlantickom obchodnom a investičnom partnerstve (TTIP), negociácie o ktorej by mali byť uzavreté do konca roka; 

Rusko, Ukrajina a Východné partnerstvo
· plne podporovať implementáciu Minských dohôd a s tým súvisiaci politický proces. Kľúčovou bude zároveň podpora angažovanosti OBSE prostredníctvom jej Monitorovacej misie a misie EUAM, zameranú aj na reformu bezpečnostného sektora (SSR), ktorá je prioritnou témou pre SR;
· napomáhať nevyhnutným reformám na Ukrajine a zintenzívniť súvisiacu podporu Ukrajine zo strany EÚ (makrofinančná pomoc) ako aj SR (v duchu deľby práce v rámci V4);

· zaradiť tému revízie Európskej susedskej politiky na ministeriál V4 – EaP, ktorý sa uskutoční v Bratislave týždeň pred summitom Východného partnerstva;
· participovať na príprave sankčných právnych aktov týkajúcich sa Ruskej federácie, ktorými budú realizované rozhodnutia prijaté lídrami EÚ na marcovom rokovaní Európskej rady;  
III. Priebeh rokovania a hodnotenie
Pred rokovaním Európskej rady sa z iniciatívy SR uskutočnilo štandardné koordinačné stretnutie V4. Premiéri sa na ňom dohodli, že v časti k Energetickej únii budeme ako V4 požadovať záruku, aby nová podoba trhu s energiami neohrozila dostupné ceny energií pre domácnosti a konkurencieschopnosť priemyslu. Na stretnutí SR avizovala, že vo svojom vystúpení upozorní na flexibilitu pri využívaní existujúcich zdrojov EÚ v zmysle decembrových záverov Európskej rady, aby dotknuté štáty mali maximálne možnosti na vyčerpanie alokovaných prostriedkov. Zhoda medzi partnermi bola v otázke sankcií. Pokiaľ nebude napĺňaný súbor opatrení na implementáciu Minských dohôd, súčasné sankcie budú pokračovať. 
Energetická únia
Rokovanie bolo primárne zamerané na energetickú bezpečnosť a vnútorný trh s energiou. Európska rada zároveň potvrdila 5 dimenzií Energetickej únie, ktoré sú navzájom prepojené. Lídrom bude v decembri 2015 predložená správa reflektujúca prácu na ich implementácii.

Energetická bezpečnosť priamo súvisí s infraštruktúrnymi projektmi pre elektrinu a plyn. Tieto by mali prepojiť okrajové regióny s vnútorným trhom únie. Celkovo by malo ísť aj o splnenie cieľa prepojenia elektrizačných sústav na úrovni 10 % do roku 2020. Európska rada vyzvala aj na plné vykonávanie existujúcej legislatívy v oblasti energetiky. Okrem toho apelovala na posilnenie právneho rámca pri bezpečnosti dodávok elektriny a plynu. Naša energetická bezpečnosť bude posilnená, ak budeme mať stabilnejšie siete, zvýšime energetickú efektívnosť a naplno využijeme domáce zdroje energie.

Všetky plynárenské dohody (medzivládne a komerčné) s externými dodávateľmi by mali byť v súlade s právom EÚ. V snahe o dosiahnutie väčšej transparentnosti bude Európska komisia posudzovať, či sú zlučiteľné s ustanoveniami EÚ o energetickej bezpečnosti. Zároveň sa zvážia možnosti pre spoločný nákup plynu. Ak sa EÚ vydá týmto smerom, bude nevyhnutné rešpektovať pravidlá WTO a tiež legislatívu únie v hospodárskej súťaži.

Energetická únia predpokladá aj novú štruktúru trhu s energiami. V tomto smere pôjde najmä o regionálne partnerstvá v rámci EÚ a tiež so susednými krajinami. Zároveň platí, že každý členský štát má právo určiť si vlastný energetický mix. Cieľom akýchkoľvek snáh v tomto smere musí byť dostupnejšia energia pre domácnosti a priemysel (návrh V4).

Európska rada potvrdila aj premisu, že energetický sektor je úzko prepojený na politiku vonkajších vzťahov, a to najmä v zmysle budovania energetických partnerstiev s čoraz významnejšími producentskými a tranzitnými krajinami, predovšetkým za účelom zvyšovania energetickej bezpečnosti. V súvislosti s klimatickou diplomaciou vo svetle príprav 21. Konferencie zmluvných strán v Paríži (COP 21) bol potvrdený záväzok EÚ z októbra 2014, ktorý prijala Európska rada. EÚ teraz očakáva, že aj ostatné veľké ekonomiky predložia svoje príspevky a vyzvala ich, aby tak urobili do konca marca.
Európsky semester/ Rast a zamestnanosť

Summit formálne uzavrel prvú fázu Európskeho semestra. Európska rada podporila ideu Ročného prieskumu rastu, ktorý je postavený na troch pilieroch: 1/investície, 2/štrukturálne reformy a 3/rozpočtová konsolidácia. Pri posilňovaní investícii svoju rolu zohrá aj Európsky fond pre strategické investície (European Fund for Strategic Investments – EFSI). Prijatie všeobecného smerovania k návrhu EFSI na Rade ECOFIN bolo hodnotené ako významný krok smerom k jeho fungovaniu. Nový fond by mal podľa predpokladov začať reálne fungovať už v júni.

V diskusii o hospodárskych otázkach a investíciách otvorila SR aj problematiku flexibility pri využívaní existujúcich zdrojov EÚ. Na problém SR upozornila už v decembri minulého roku. Európska komisia potvrdila, že v spolupráci s dotknutými členskými štátmi bude hľadať riešenia vedúce k maximálnemu využitiu existujúcich zdrojov v rámci programového obdobia 2007-2013.
Lídri sa tiež venovali stavu rokovaní EÚ s USA o Transatlantickom obchodnom a investičnom partnerstve (TTIP). Táto dohoda má popri ekonomickom i geopolitický rozmer a Európska rada potvrdila ambíciu uzavrieť rokovania do konca tohto roku. V otázke komunikácie s verejnosťou by členské štáty a Komisia mali intenzívnejšie informovať o prínosoch tejto dohody a posilniť dialóg s občianskou spoločnosťou.

Vonkajšie vzťahy

Európska rada sa venovala najmä príprave summitu Východného partnerstva a Rusku/Ukrajine. Pri Východnom partnerstve odznel politický apel smerom k členským štátom, aby čo najskôr ratifikovali podpísané Dohody o pridružení a Komplexné dohody o voľnom obchode (AA/DCFTA) s Gruzínskom, Moldavskom a Ukrajinou. Zároveň bolo potvrdené, že južnému vektoru Európskej susedskej politiky sa budú lídri venovať v októbri tohto roku.

Pri Rusku/Ukrajine bola potvrdená výzva na vykonávanie dohôd z Minska. Pomoc EÚ bude smerovaná hlavne na podporu misie OBSE a tiež trojstranných rokovaní Ukrajina – Európska komisia – Rusko k energetike a k uplatňovaní dohody o voľnom obchode. Summit politicky odsúhlasil, že sektorové sankcie (z júla a septembra 2014) budú jasne prepojené na úplné vykonávanie dohôd z Minska. Z hľadiska časového rámca by tieto mali byť naplnené do konca decembra 2015. To implicitne znamená, že účinnosť sektorových sankcií by mala byť predĺžená až do obdobia po tomto termíne. Formálne rozhodnutia o predĺžení sankcií budú prijaté v najbližších mesiacoch. Zároveň platí, že Európska rada môže kedykoľvek prijať ďalšie opatrenia, ak to bude potrebné;

V kontexte výročia nelegálnej anexie Krymu a Sevastopoľa Ruskom bola potvrdená politika jej neuznania zo strany EÚ. Európska rada sa venovala aj problému pokračujúcej ruskej propagandy. Vysoká predstaviteľka F. Mogherini preto pripraví do júna 2015 akčný plán pre strategickú komunikáciu. Tento bude odpoveďou voči dezinformačnej kampani zo strany Ruska ohľadom Ukrajiny.

Poslednou témou z oblasti vonkajších vzťahov bola Líbya, ktorá aj z dôvodu vnútorných rozporov a neschopnosti vytvoriť vládu národnej jednoty predstavuje bezpečnostný problém. Súčasná situácia je rizikom pre úniu a tiež celý región Stredomoria, najmä vo svetle hrozby zo strany Islamského štátu. Európska rada preto vyzvala na okamžité a bezpodmienečné prímerie a apelovala na líbyjské strany, aby sa urýchlene dohodli na vláde národnej jednoty. V súvislosti s Líbyou sa Európska rada dotkla aj ilegálnej migrácie a migračných tokov v Stredozemnom mori a privítala plán Komisie prezentovať v máji Európsky program pre migráciu.

